ET Euroopa Liidu Teataja C 113/36

20. veebruaril 2009 esitatud hagi — Química Atlântica versus komisjon

(Kohtuasi T-71/09)

2009/C 113/74

Kohtumenetluse keel: portugali

Pooled

Hageja: Química Atlântica, (Lissabon, Portugal) (esindaja: advokaat J. Teixeira Alves)

Kostja: Euroopa Ühenduste Komisjon

Hageja nõuded

— Tuvastada, et komisjon oli kohustatud võtma meetmed Tuneesiast imporditud dikaltsiumfosfaadi klassifitseerimis- ja maksustamiskriteeriumide ühtlustamiseks;

— tuvastada, et see komisjonipoolne tegevusetus tõi kaasa olulised erinevused kaupade maksustamises, mida deklareeriti Portugalis ja teistes liikmesriikides, kelle ettevõtjad geograafilise ligiduse tõttu konkureerivad nendega, kes deklareerisid omakauba Portugalis;

— kohustada komisjoni võtma dikaltsiumfosfaadi tariifse klassifitseerimise ühtlustamismeetmed;

— kohustada komisjoni võtma arvesse asjaolu, et fosfaat on mitteorgaaniline toode, mida saadakse keemilise reaktsiooniga, milles hape lisatakse mineraalidele, seetõttu on selle klassifitseerimine ühise tollitariifistiku esimesest kahekümneneljast peatükist välja jäetud;

— kohustada komisjoni võtma meetmed, mis tagaksid, et klassifitseerimine erinevates liikmesriikides on ühtlustatud ja see järgib kohaseid tõlgendamiskriteeriume;

— tuvastada, et hagejal on õigus saada tagasi tasutud tollimaks, mis ületas selle, mis tulenes tariifikoodiga 28 35 52 90 seonduva määra kohaldamisest;

— mõista kohtukulud ja hagejate poolt vältimatult kantud kulud, st reisikulu, elamiskulu ja advokaaditasu, välja kostjalt.

Väited ja peamised argumendid

Hageja turustab Tuneesiast imporditud dikaltsiumfosfaati, mida ta kuni 1994. aastani deklareeris tollis kombineeritud nomenklatuuri tariifikoodi 2835 52 90 all kui kaltsiumvesinikfosfaat (dikaltsiumfosfaat). Portugali toll nõudis, et dikaltsiumfosfaat tuleb deklareerida kombineeritud nomenklatuuri koodi 2309 90 98 all kui loomasöödana kasutatav segu — teisisõnu kõrgemalt maksustatud. Samas Prantsusmaal, Ühendkuningriigis ja Hispaanias, kuhu läheb peaaegu kogu Tuneesiast imporditud ja EL-i eksporditud dikaltsiumfosfaat, klassifitseeritakse see toode nullmääraga tariifikoodi all 2835 52 90.

Hageja palus komisjonil võtta dikaltsiumfosfaadi tariifse klassifitseerimise ühtlustamismeetmed, kuid komisjon ei ole sellele reageerinud. Komisjon lükkab dikaltsiumfosfaadi ühtlustamist puudutava otsuse tegemist edasi alates 2005. aastast. 2008. aasta detsembris võttis komisjon vastu negatiivse sisuga selgesõnalise akti, milles ta esiteks avaldas, et dikaltsiumfosfaadi klassifitseerimine rubriiki 2309 on erinevates liikmesriikides järjepidev ja ühtne ja teiseks keeldus seetõttu võtmast klassifitseerimise ühtlustamiseks meetmeid. Komisjoni valduses on autentsed dokumendid, mis tõendavad, et Tuneesiast, mis on ühenduse kõige suurem tarnija, imporditud dikaltsiumfosfaat klassifitseeritakse Prantsusmaal ja Hispaanias tariifikoodi 2835 25 90 alla ja tal oli võimalik teada saada, et Ühendkuningriigis kasutatakse samasugust klassifitseerimist. Asjaolu, et teistes liikmesriikides dikaltsiumfosfaadi klassifitseerimisel probleeme ei esine, vastab tõele üksnes poolenisti, kuna tähelepanuta on jäetud tõsiasi, et need liikmesriigid ei impordi dikaltsiumfosfaati Tuneesiast. Komisjon oleks pidanud kontrollima, kas Tuneesia dikaltsiumfosfaat sisaldab teistest riikidest imporditud aseainele sarnast ainet, mida aga ei tehtud, kuigi komisjon teadis, milline on Prantsusmaal kohustuslik tariifistik. Komisjoni vastus hageja kaebustele õigustab erinevusi tariifses klassifitseerimises ja seega tugineb valedele eeldustele ja ta ei võta mingeid klassifitseerimiskriteeriumide ühtlustamismeetmeid, mis tähendab, et säilib varasem ebakindel olukord.

Portugali kohtud on kinnitanud Portugali tolli otsuseid, esitamata Euroopa Kohtule eelotsusetaotlust, kuigi neil selline kohustus oli. Kõikides liikmesriikides, kes impordivad dikaltsiumfosfaati Tuneesiast, deklareeritakse see kaup tariifikoodi 28 35 52 90 all. See erinevus tariifses klassifitseerimises, mis kajastub maksustamises, sundis hagejat lahkuma Hispaania turult, kus dikaltsiumfosfaat on maksuvaba, sest see klassifitseeritakse tariifikoodi 28 35 52 90 all.